
          U IME FEDERACIJE BOSNE I HERCEGOVINE!


Kantonalni sud u Goraždu, u vijeću sastavljenom od sudija Milijane Bjelović kao predsjednice vijeća, Tanje Đajić i Edina Biča, kao članova vijeća, uz učešće zapisničara Senide Drnda, u krivičnom predmetu protiv optuženog N. M., zbog krivičnog djela Sprečavanje službene osobe u vršenju službene radnje iz člana 358. stav 1. Krivičnog zakona Federacije Bosne i Hercegovine, odlučujući o žalbi branioca optuženog N. M., advokata Omera Borovac iz Goražda, izjavljenoj protiv presude Opštinskog suda u Goraždu broj: 45 0 K 049905 25 K od 05.02.2026. godine, na sjednici vijeća održanoj dana 01.09.2026. godine, donio je

P R E S U D U  


Žalba branioca optuženog se odbija i presuda Opštinskog suda u Goraždu broj:  45 0 K 049905 25 K od 05.02.2026. godine, potvrđuje.

  Obrazloženje

Presudom Opštinskog suda u Goraždu broj 45 0 K 049905 25 K od 05.02.2026. godine, optuženi N. M. oglašen je krivim zbog krivičnog djela Sprečavanje službene osobe u vršenju službene radnje iz člana 358. stav 1. Krivičnog zakona Federacije Bosne i Hercegovine (KZ FBiH), pa je sud optuženog, primjenom navedenih zakonskih odredbi i odredbi članova 42., 43. i 49. KZ FBiH, osudio na kaznu zatvora u trajanju od 4 (četiri) mjeseca. Istom presudom, na osnovu člana 202. stav 4. Zakona o krivičnom postupku Federacije Bosne i Hercegovine (ZKP FBiH), optuženi je oslobođen dužnosti da naknadi troškove krivičnog postupka, pa isti padaju na teret budžetskih sredstava.


Branilac optuženog N. M., advokat Omer Borovac iz Goražda žalbom pobija presudu zbog bitne povrede odredaba krivičnog postupka, zbog povrede Krivičnog zakona, pogrešno i nepotpuno utvrđenog činjeničnog stanja i odluke o krivičnopravnoj sankciji sa prijedlogom da se pobijana presuda preinači na način da se optuženi oslobodi od optužbe ili da mu se izrekne uslovna osuda. 

Kantonalni tužilac je u odgovoru na žalbu predložio da žalba odbije kao neosnovana i prvostepena presuda potvrdi. 

Ovaj sud je ispitao prvostepenu presudu u granicama žalbenih razloga i po službenoj dužnosti u smislu člana 321. ZKP FBiH, da li je na štetu optuženog povrijeđen Krivični zakon, pa je odlučio kao u izreci iz sljedećih razloga:

Pobijajući prvostepenu presudu zbog bitne povrede odredaba krivičnog postupka iz člana 312. stav 1. tačka k) ZKP FBiH branilac optuženog N. M. u žalbi je naveo da je izreka pobijane presude nerazumljiva, protivrječna sama sebi i razlozima presude. Obrazlažući ovaj žalbeni osnov branilac najprije ističe da je sud u izreci presude naveo da je optuženi u namjeri da prijetnjom upotrebe sile spriječi službenu osobu u vršenju službene radnje koju je preduzeo u okviru svojih ovlaštenja, svjestan da to čini, spriječio E. A. veterinarskog inspektora Kantonalne uprave za inspekcijske podslove BPK-a Goražde i I. K. tržišnog kantonalnog inspektora za inspekcijske poslove BPK Goražde da izvrše službenu radnju inspekcijskog nadzora neovlaštene prodaje suvomesnatih proizvoda, na način da je istim drsko odgovorio „ko si ti da mi tražiš ličnu kartu, zapamtićeš ti mene šta si mi se navalio na kosti, sad ću ja tebi da se navalim na kosti“, dok je u obrazloženju presude naveo da je svjedok I. K. izjavila da joj optuženi nije prijetio što izreku presude i njene razloge čini protivrječnim. 

Ovi žalbeni navodi ne dovode u pitanje pravilnost i zakonitost pobijane presude.

Naime, izreka presude jasno sadrži opis radnji optuženog da je prijetnjom upotrebe sile spriječio službena lica - veterinarskog i tržišnog inspektora u obavljanju službene radnje - inspekcijskog nadzora. Iz obrazloženja presude proizlazi da su svjedoci E. A. i I. K. zajednički obavljali službenu radnju inspekcijskog nadzora, te da je prvostepeni sud na osnovu iskaza  ovih svjedoka utvrdio da je prijetnja upotrebom sile neposredno upućena  svjedoku – oštećenom E. A., što se posredno odrazilo i na  svjedoka – oštećenu I. K.. Sama činjenica da je svjedok I. K. u svom iskazu navela da joj  optuženi nije prijetio, ne dovodi do protivrječnost između izreke presude i njenih razloga. Ovo iz razloga što je prijetnja bila upućena jednom inspektoru s ciljem da se spriječi zajednička službena radnja inspekcijskog nadzora koju su obavljala oba inspektora. Dakle, nije nužno da prijetnja bude individualizovana prema svakom službenom licu kada je njom spriječena jedna zajednička službena radnja. Prvostepeni sud je pravilno zaključio  da je cjelokupno ponašanje optuženog, uključujući kako verbalnu, tako i neverbalnu komunikaciju istog prema svjedocima, odnosno inspektorima, predstavljalo prijetnju neposredne upotrebe sile, te da je  riječima: „Zapamtićeš me!“ i „Navaliću ti se na kosti!“, uz povišeni ton, višekratno unošenje u lice inspektoru, nervozno hodanje do auta i nazad, optuženi kreirao prijeteću atmosferu kojom je očigledno nastojao spriječiti inspektore u vršenju službene radnje, u čemu je i uspio, s obzirom da su inspektori takve prijetnje shvatili ozbiljno, osjećajući da će optuženi neposredno upotrijebiti silu.
Sljedeća bitna povreda odredaba krivičnog postupka iz člana 312. stav 1. tačka k) ZKP FBiH prema stavu branioca odnosi se na nerazumljivost izreke presude koja se ogleda u tome što je sud u izreci kao radnju izvršenja naveo da je optuženi povišenim tonom odgovorio službenim licima: „ Ko si ti da mi tražiš ličnu kartu, zapamtićeš ti mene, šta si mi se navalio na kosti, sad ću ja tebi da se navalim na kosti“, iako iz ovih riječi proizlazi da su iste upućene jednom službenom licu, a ne više lica. 

            Ni ovi žalbeni navodi ne dovode u pitanje pravilnost i zakonitost pobijane presude.

Naime, činjenica da se optuženi prijetećim riječima neposredno obraćao samo jednom od inspektora ne isključuje da je posljedica ponašanja optuženog obuhvatila oba službena lica koja su namjeravala da zajedno obave službenu radnju inspekcijskog nadzora. Za postojanje krivičnog djela Sprečavanje službene osobe u vršenju službe radnje iz člana 358. stav 1. Krivičnog zakona Federacije Bosne i Hercegovine, odlučno je da je prijetnja neposrednom upotrebom sile bila takvog intenziteta da je dovela do sprečavanja službene radnje kao što je to u konkretnom slučaju. Izjava: „Navaliću ti se na kosti“ predstavlja prijetnju upotrebom fizičke sile, jer objektivno izražava namjeru fizičkog napada, te je podobna da spriječi službena lica - inspektore  u vršenju službene radnje inspekcijskog nadzora. Stoga navedena okolnost ne čini izreku presude nerazumljivom, niti  protivrječnom samoj sebi, zbog čega nije učinjena bitna povreda odredaba krivičnog postupka iz člana 312. stav 1. tačka k) ZKP FBiH. 
Branilac u žalbi ističe da je odbrana u toku postupka ukazivala na činjenicu da su inspektori nakon dolaska policije mogli nastaviti vršenje nadzora, što sud nije cijenio relevantnim, već je prihvatio da je djelo dovršeno prije pozivanja policije, dok je u izreci presude radnje optuženog nakon pozivanja policije inkriminisao kao radnje predmetnog krivičnog djela navodeći „pa za vrijeme dok A. E., veterinarski inspektor i K. I. tržišni inspektor čekaju dolazak policijskih službenika koje su prethodno pozvali, ponovo prilazi A. E., unosi mu se u lice i govori da samo njega kontrolišu, te da E. treba da bude zahvalan M. jer mu zbog njega neće nauditi, na koji način je prijetnjom da će neposredno upotrijebiti silu spriječio navedene inspektore da obave službenu radnju“, pri čemu je ukazao na iskaz svjedoka E. A.  koji je izjavio da je vršenje inspekcijskog nadzora završio do trenutka kada je pozvao policiju što je još jedan od razloga koji ukazuju da je presuda prvostepenog suda kontradiktorna.

 Ovi žalbeni navodi nisu osnovani. 

Naime, krivično djelo Sprečavanje službene osobe u vršenju službe radnje iz člana 358. stav 1. Krivičnog zakona Federacije Bosne i Hercegovine,  dovršeno je kada je službeno lice spriječeno da izvrši službenu radnju. Za postojanje predmetnog krivičnog djela  nije relevantno da li je službena radnja koja je spriječena prijetnom upotrebe sile, kasnije nastavljena ili okončana, već da li je optuženi svojim ponašanjem u jednom trenutku spriječio službena lica da nesmetano izvršavaju službenu radnju. Sud je cijenio cjelokupno ponašanje optuženog, kojim je stvorio prijeteću atmosferu. Sud je na strani 11. pasus 1. pobijane presude naveo da su svjedoci-oštećeni kao službene osobe odnosno inspektori usljed opisanih prijetnji optuženog neposrednom upotrebom sile bili spriječeni u obavljanju službene radnje inspekcijskog nadzora nad subjektom-optuženim, te da su oba svjedoka-inspektora saglasno potvrdili da su nakon opisanog napadačkog nastupa optuženog, znali da više nisu u mogućnosti nastaviti sa inspekcijskim nadzorom tog dana. Sama činjenica da su inspektori usljed ponašanja optuženog, zatražili intervenciju policije, ne znači da je time službena radnja okončana, niti da je krivično djelo dovršeno na način da kasnije ponašanje optuženog više nije od značaja za njegovu pravnu ocjenu. Naknadni nastavak inspekcijskog nadzora, nakon uspostavljanja sigurnih uslova za njegovo provođenje, ne dovodi u pitanje zaključak da je krivično djelo već bilo dovršeno. Neosnovano branilac izdvaja dio iskaza svjedoka E. A. da je sa inspekcijskim nadzorom završio do trenutka kada je pozvao policiju, zanemarujući sadržaj njegovog iskaz u cjelini tj. da je policiju pozvao upravo zbog ponašanja optuženog, te da je optuženi i nakon toga nastavio sa prijetnjama, usljed čega inspektori nisu mogli nesmetano preduzimati službene radnje do dolaska policije. Stoga su netačni i neosnovani žalbeni navodi da je sud zaključio da je djelo dovršeno prije pozivanja policije, odnosno da izrekom presude nisu mogle biti obuhvaćene radnje optuženog nakon pozivanja policije a prije njihovog dolaska, pa u tom dijelu izreka presude nije nerazumljiva, niti postoji protivrječnost izreke razlozima pobijane presude, čime po ocjeni ovog suda, pobijanom presudom nisu učinjene bitne povrede odredaba krivičnog postupka iz člana 312. stav 1. tačka k) ZKP FBiH. 

Neosnovano branilac prigovara da izreka presude ne odražava primjenu načela jednakosti stranaka iz člana 15. ZKP FBiH  i načela slobodne ocjene dokaza iz člana 296. ZKP FBiH, ističući da je prvostepeni sud prihvatio iskaz svjedoka E. A., u dijelu u kome je naveo da se predstavio optuženom, iako je isti izjavio da optuženom nije predočio službenu legitimaciju, što sud nije cijenio iako je od takve ocjene zavisila i ocjena iskaza svjedoka I. K. koja je navela da sa optuženim nije imala verbalnu komunikaciju. 
Suprotno tvrdnjama branioca, sud je u smislu člana 15. stav 2. ZKP FBiH sve izvedene dokazi cijenio pojedinačno i u vezi sa ostalim dokazima, kako to propisuje odredba člana 296. stav 2. ZKP FBiH, pa je na osnovu takve ocjene dokaza izveo zaključak da je optuženi radnjama opisanim u izreci pobijane presude učinio krivično djelo za koje je oglašen krivim, a u obrazloženju presude je naveo sasvim jasne i određene razloge, koje kao pravilne prihvata i ovaj sud, zbog čega su neosnovani žalbeni navodi da je sud povrijedo načelo jednakosti stranaka iz člana 15. ZKP FBiH.
Pobijajući presudu zbog pogrešno i nepotpuno utvrđenog činjeničnog stanja branilac optuženog je u žalbi naveo da je sud pogrešno utvrdio činjenicu da se inspektor A. predstavio  optuženom, jer se svjedok A. nije legitimisao optuženom na način kako je to propisano zakonom, a što proizlazi iz iskaza svjedoka A. datog na zapisniku od 10.11.2025. godine koji je izjavio da je prilikom saslušanja izjavio da nije pokazao značku, te da je sud pogrešno utvrdio i činjenicu da na svijest optuženog o njihovom svojstvu službenih lica ne utiče to što su inspektori na lice mjesta došli privatnim vozilo jednog od inspektora.
Ovi žalbeni navodi nisu osnovani.

Naime, prvostepeni sud je na osnovu iskaza oba inspektora, utvrdio da se svjedok A. predstavio optuženom kao inspektor i rekao da je u toku inspekcijska kontrola, dok je svjedok A. potvrdio da nije pokazao značku optuženom, s obzirom da poznaje optuženog, navodeći istovremeno da mu je saopštio da su oni „iz inspekcije“, dok je svjedokinja K. prilikom predstavljanja optuženom predočila i značku i legitimaciju. Dakle, sud je pravilno utvrdio činjenicu da se svjedok A. predstavio, te da je njegovo predstavljanje bilo nepotpuno u smislu člana 98. Zakona o inspekcijama, ali da to  ne utiče na njegovo svojstvo službene osobe u krivičnopravnom smislu, naročito ne u situaciji kada se radi o zajedničkoj inspekcijskoj kontroli dva inspektora od kojih je jedan u potpunosti propisno predstavljen. To što svjedok A. nije predočio službenu legitimaciju ne isključuje utvrđenu činjenjicu da se optuženom predstavio kao službeno lice niti sama za sebe dovodi u pitanje pravilnost ocjene ostalih izvedenih dokaza.  Ni  to što su inspektori na lice mjesta došli privatnim vozilom ne isključuje niti sama po sebi dovodi u pitanje njihovo svojstvo službenih lica, kao ni mogućnost da se optuženi sa tim svojstvom upozna na osnovu drugih okolnosti konkretnog događaja. Stoga su neosnovani žalbi navodi pogrešno i nepotpuno utvrđenog činjeničnog stanja.
Suprotno tvrdnjama branioca, iz obrazloženja pobijane presude ne proizilazi primjena principa in dubio pro reo iz člana 3. stav 2. ZKP FBiH. Ovo iz razloga što je ocjenom izvedenih dokaza dokazano „van razumne sumnje“ da je optuženi učinio krivično djelo koje mu se stavlja na teret. U takvoj situaciji prvostepeni sud nije imao osnova da sumnju u dokazanost navoda optužbe,  niti da primjenom principa in dubio pro reo iz člana 3. stav 2. ZKP FBiH, rješava na način povoljniji za optužene, tj. zaključkom da nije dokazano da je optuženi učinio predmetno krivično djelo.

Pobijajući presudu zbog povrede Krivičnog zakona iz člana 313. stav 1. tačka b. ZKP FBiH branilac optuženog ukazuje da se za postojanje krivičnog djela Sprečavanja službene osobe u vršenju službenih radnji traži da sila ili prijetnja mora biti upućena službenoj osobi, iako iz iskaza svjedoka E. A. proizlazi da svjedok u momentu dolaska privatnim vozilom nemam svojstvo službene osobe, jer to svojstvo stiče tek kada se subjektu nadzora ili trećem licu legitimiše na način kako to zakon nalaže. Svojstvo službene osobe veže se za događaj i ne pretpostavlja se već se dokazuje u vrijeme događaja. Osim dokazivanja svojstva službene osobe mora se dokazati i preduzimanje službene radnje uz prethodno predočavanje službene iskaznice i značke, pa kako je to u konkretnom slučaju izostalo, u radnjama optuženog eventualno bi moglo postojati obilježje prekršaja iz člana 7. stav 2. Zakona o prekršajima javnog reda i mira, a nema ni umišljaja optuženog. Ističe da je dokazana činjenica da optuženi nije ni verbalno ni fizički uputio bilo kakve prijetnje direktne upotrebe sile svjedoku I. K. i da je nije spriječio u vršenju službenih radnji. Ukazuje na odredbu člana 97. Zakona o inspekcijama BPK Goražde kojim je propisano da  će se prije početka vršenja inspekcijskog nadzora  inspektor predstaviti subjektu nadzora uz predočenu službenu iskaznicu i značku. Inspekcijski nadzor je počeo kada je inspektor prišao optuženom  i nakon prilaska tražio mu ličnu kartu i to je prva radnja koju je po zakonu inspektor trebao da izvrši prilikom inspekcijskog nadzora. Takođe ukazuje na odredbu člana 95. stav 1. Zakona o inspekcijama BPK-a Goražde kojim je propisano da naloge inspektoru izdaje direktor, te stav 6. istog člana kojim je propisano da prilikom inspekcijskog nadzora inspektor predočava nalog za vršenje inspekcijskog nadzora subjektu koga kontroliše, ističući da je svjedok E. A. svjedočio da je znao o kome  se radi ali da je postupio protivno citiranoj odredbi i bez naloga došao da izvrši inspekcijski nadzor. Smatra da je neprihvatljivo obrazloženje suda da se opšte obrazovanje optuženog veže za nivo stečene školske spreme u pogledu spoznaje da li je nečija radnja zakonita ili nezakonita kada je sud  u obrazloženju presude naveo da optuženi kao lice sa završenom osnovnom školom u trenutku prilaska inspektora nije mogao znati da li je njegovo postpanje zakonito i da li zadovoljava potrebnu formu te da nije mogao biti izazvan takvim razlozima, dok iz iskaza optuženog suda zaključuje da njegovo postupanje bilo izazvano između ostalog i ranijim svojstvom svjedoka oštećenog A. kao ministra kome se optuženi, kako je sam naveo, više pute obraćao tražeći posao. 

Ovi žalbeni navodi nisu  prihvatljivi.
Svojstvo službenog lica ne stiče se momentom pokazivanja službene legitimacije, već proizlazi iz zakonom propisanog statusa tog lica i poslova koje obavlja.  Svojstvo svjedoka – oštećenih kao službenih lica u FBiH u inkriminisanom periodu, u smislu člana 2. tačka 3. KZ FBIH, proizilazi iz materijalnih dokaza Tužilaštva, T-1 i T-2, odnosno rješenja o postavljanju državnih službenika – inspektora, u Kantonalnoj upravi za inspekcijske poslove BPK Goražde. Pokazivanje službene legitimacije može predstavljati način identifikacije službenog lica, ali nije konstitutivni uslov za sticanje tog svojstva, pa je prvostepeni sud pravilno primijenio odredbu člana 98. Zakona o inspekcijama Bosansko-podrinjskog kantona Goražde, kada je zaključio da je predstavljanje optuženog bilo nepotpuno, ali da to nema odraz na njegovo svojstvo službene osobe u krivičnopravnom smislu, naročito ne u situaciji kada se radi o zajedničkoj inspekcijskoj kontroli dva inspektora od kojih je jedan u potpunosti propisno predstavljen. Prvostepeni sud je pravilno cijenio kao neosnovan prigovor odbrane kojim se ukazuje na obavezu inspektora da prilikom inspekcijske kontrole shodno odredbi člana 95. stav 1. Zakona o inspekcijama BPK posjeduje nalog direktora za inspekcijski nadzor, kojeg je shodno stavu 6. iste odredbe morao predočiti subjektu kontrole. U konkretnom predmetu, inspekcijski nadzor je vršen na osnovu zahtjeva za inspekcijski nadzor što potpada pod odredbu člana 87. tačka b) Zakona o inspekcijama BPK, te se u takvom slučaju ne izdaje nalog za inspekcijski nadzor, što su saglasno potvdila oba svjedoka - inspektora. Inspekcijski nadzor se može vršiti i na osnovu vlastite procjene inspektora u smislu člana 87. tačka c) istog Zakona, pa je sud pravilno zaključio da su inspektori shodno navedenim zakonskim odredbama bili ovlašteni za preduzimanje radnje nadzora na osnovu usmenog zahtjeva za inspekcijsku kontrolu i na osnovu vlastite procjene.  
Prvostepeni sud je pravilno cijenio da se svijest optuženog o svojstvu službenih lica ne utvrđuje samo na osnovu načina dolaska na teren, već na osnovu svih okolnosti slučaja, uključujući njihov nastup, prestavljanje, radnje koje su preduzimali i činjenicu da su vršili inspekcijski nadzor. Prvostepeni sud je pravilno zaključio da je optuženi bio svjestan i znao da su mu svjedoci prišli u svojstvu službenih osoba, tj. inspektora. Za takav zaključak dao je jasne razloge navodeći da su mu to inspektori verbalno saopštili, ističući da je u toku inspekcijska kontrola, pri čemu mu je inspektorica K. predočila i značku, te da je optuženi na pojavu inspektora reagovao riječima: „Zašto ste došli, zašto mene kontrolišete, zašto inspekcija vrši torturu nada mnom, jedino sam ja predmet kontrole!“, što također potvrđuje da je optuženi znao da su svjedoci nastupali u svojstvu inspektora. Osim toga, optuženi je u svom iskaz naveo da je svjedoku A. rekao: „Eno i tvoja punica prodaje pred bolnicom!“, što ukazuje na njegovu svijest o činjenici da je kontrolisan upravo zbog neovlaštene prodaje, a opšepoznato je da takvu vrstu kontrole vrši inspekcija, što je prvostepeni sud pravilno zaključio. Stoga su neosnovani žalbeni navodi da se optuženi nije obraćao inspektoru, već građaninu, te da u njegovim radnjama eventualno  ostvarena obilježja prekršaja iz člana 7. stav 2. Zakona o prekršajima javnog reda i mira.
Žalbeni navodi branioca kojima se osporava zaključak suda da nije prihvatio odbranu optuženog da je smatrao da je svjedok ministar, uz obrazloženje da ministar nema ovlaštenje da vrši inspekcijski nadzor i da je zbog toga tražio legitimaciju, nisu osnovani. Naime, i kada bi se prihvatilo da je optuženi zaista smatrao da je svjedok ministar, takva okolnost sama po sebi ne isključuje njegovu svijest da se radi o službenom licu. Za postojanje predmetnog krivičnog djela nije odlučujuće da li je optuženi znao konkretno službeno svojstvo lica prema kome postupa, već da li je bio svjestan da postupa  prema službenom licu koje obavlja službenu radnju. Prigovor branioca da je sporno da li bi ministar imao ovlaštenje da zahtijeva legitimisanje, nije od odlučnog značaja za postojanje obilježja predmetnog krivičnog djela. Stoga eventualna pogrešna predstava optuženog o tome koja konkretno ovlaštenja ima određeno službeno lice  ne dovodi sama po sebi u pitanje činjenicu da je znao da se radi o službenom licu, niti utiče na ostvarivanje obilježja krivičnog djela ukoliko su ostali zakonski uslovi ispunjeni. Prvostepeni sud je pravilno zaključio i da ministar kao nosilac javne funkcije, ima svojstvo službenog lica u smislu KZ FBiH, pa takva odbrana ne isključuje postojanje svijesti optuženog o svojstvu službenog lica. Pri tome nije od odlučnog značaja da li bi ministar imao ovlaštenje da u konkretnom slučaju traži ličnu kartu ili vrši radnje inspekcijskog nadzora, jer se krivičnopravna zaštita službenog lica ne vezuje za pravilnost subjektivne predstave  učinioca o svim ovlaštenjima tog lica, već za činjenicu da učinilac zna da postupa prema službenom licu koje preduzima službenu radnju. 

Suprotno žalbenim navodima, nisu ispunjeni uslovi za primjeni odredbe člana 358. stav 4. KZ FBiH, jer iz  provedenih dokaza ne proizilazi da su se svjedoci-oštećeni ponašali grubo prema optuženom, već da je njihovo postupanje bilo zakonito, dok iz iskaza optuženog proizlazi da je njegovo postupanje bilo izazvano, između ostalog i ranijim svojstvom svjedoka-oštećenog A. kao ministra, kojem se optuženi, kako sam navodi, više puta obraćao tražeći posao, ali “nikada ništa nije dobio”.  Iako je prvostepeni sud u obrazloženju naveo da optuženi kao lice sa završenom osnovnom školom, nije mogao znati da li je postupanje inspektora bilo zakonito, navedena okolnost nije od uticaja na pravilnost pobijane presudu, jer nije odlučno da li je optuženi smatrao da je postupanje inspektora nezakonito, već je odlučno da li je takvo postupanje objektivno utvrđeno.
Ispitujući pravilnost izrečenih krivičnopravnih sankcija optuženim, ovaj sud je pošao od okolnosti koju je prvostepeni sud cijenio i naveo u obrazloženju pobijane presude. Sud je kao olakšavajuću okolnost na strani optuženog cijenio njegovu raniju neosuđivanost, dok otežavajuće okolnosti na strani optuženog sud nije našao.


Prema ocjeni ovog suda, okolnosti koje je prvostepeni sud uzeo pri izboru krivičnopravne sankcije - kazne zatvora  u trajanju od 4 (četiri) mjeseca opravdava njeno izricanje pa su neosnovani žalbeni navodi branioca optuženog da je sud povrijedio odredbu člana 315. stav 1. tačka 1) ZKP F BiH. 
Naime, prvostepeni sud je pravilno ocijenio kao olakšavajuću okolnost na strani optuženog njegovu raniju neosuđivanost. Prvostepeni sud je pravilno zaključio da se kao olakšavajuća okolnost ne može cijeniti držanje optuženog tokom suđenja koje je bilo  prikladno i u skladu sa očekivanjima, jer se od optuženog očekuje takvo ponašenje na sudu.  
Branilac u žalbi prigovara da je prvostepeni sud prilikom odlučivanja o vrsti krivičnopravne sankcije bio dužan cijeniti ponašanje svjedoka E. A.  da je odbio izvršiti inspekcijski nadzor nakon dolaska policije, navodeći da je ostalo neodgovoreno iz kojih razloga je to učinio, zbog čega smatra neosnovanim zaključak suda da se svrha kanjavanja ne bi mogla ostvariti izricanjem blaže krivičnopravne sankcije. Suprotno žalbenim prigovorima, prvostepeni sud je odluku o krivičnopravnoj sankciji zasnovao na ocjeni svih okolnosti koje su u smislu zakonskih odredbi o odmjeravanju kazne, od značaja za izbor vrste krivičnopravne sankcije.  Sud je iz provedenih dokaza zaključio da je cjelokupno ponašanje optuženog uključujući verbalnu i neverbalnu komunikaciju sa svjedocima, predstaljalo prijetnju neposredne primjene sile, dok se svjedok zbog ponašanja optuženog osjećao ugoženo, što je bio  razlog zbog  koga  je odbii izvršiti inspekcijski nadzor nakon dolaska policijskih službenika.

 Nadalje, prvostepeni sud je u obrazloženju svoje presude dao jasne i određene razloge za izricanje kazne zatvora u trajanju od 4 mjeseca optuženom koja je u zakonom propisanim granicama za krivično djelo Sprečavanje službene osobe u vršenju službenih radnji iz člana 358. stav 1. KZ F BiH. Prvostepeni sud je prilikom izricanja kazne zatvora pravilno utvrdio da su ispunjeni uslovi za njeno izricanje ocjenom okolnosti koje se odnose na ličnost optuženog, njegov raniji život i njegovo ponašanje poslije učinjenog krivičnog djela i druge okolnosti po kojima je krivično djelo učinjeno, pa izrečena kazna zatvora nije prestroga. Pri tome je ovaj sud imao u vidu i svrhu kažnjavanja, te našao da je takva kazna neophodna da bi se njome izrazila društvena osuda krivičnog djela, uticalo na optuženog da ubuduće ne čini krivična djela, te zaštitilo društvo od činjenja krivičnih djela preventivnim uticajem i na druge da ne čine krivična djela.
Kako ne postoje razlozi žalbe kao ni razlozi na koje ovaj sud pazi po službenoj dužnosti, žalbu branioca optuženog je odbio kao neosnovanu i prvostepenu presudu potvrdio na osnovu člana 328. ZKP FBiH. 

   Zapisničar                                                                                    Predsjednica vijeća           

  Senida Drnda, s.r.                                                                         Milijana Bjelović, s.r.

